b'\n_START_ARTICLE_\nPode\xc5\xa1tat\n_START_PARAGRAPH_\nPode\xc5\xa1tat, tudi podestat (italijansko podest\xc3\xa0), je bil v srednjem veku v dr\xc5\xbeavah srednje in ju\xc5\xbene Italije in\xc5\xa1titut, urad nosilca najvi\xc5\xa1je civilne upravne, v\xc4\x8dasih tudi vojne funkcije. _NEWLINE_V srednjem veku je bil podesta (podest\xc3\xa0)  bene\xc5\xa1ki vrhovni civilni na\xc4\x8delnik v mestih in trgih, ta naziv pa so v \xc4\x8dasu Bene\xc5\xa1ke republike nosili iz Benetk izbrani glavarji tistih mest, ki so morala priznati bene\xc5\xa1ko nadoblast. Tako so npr. podeste imela obalna mesta/komune Koper, Izola, Piran, Split, Trogir... Podeste je imenoval bene\xc5\xa1ki Veliki svet izmed svojih \xc4\x8dlanov, v glavnem za dobo 16 mesecev.\n_START_SECTION_\nMestna komune in uprava Bene\xc5\xa1ke republike\n_START_PARAGRAPH_\nPo osvoboditvi srednjeve\xc5\xa1kih mest izpod oblasti \xc5\xa1kofov in lokalnih fevdalnih veljakov v 12. stoletju (pri tem so prednja\xc4\x8dila severnoitalijanska mesta), so se vplivi prenesli tudi v Istro. Tako so me\xc5\xa1\xc4\x8dani sami ustanovili mestne komune (Koper 1186, Piran 1192, Pore\xc4\x8d 1194, Pulj 1199, Trst in Milje 1202) v katerih so sami izbirali na\xc4\x8delnike, konzule, rektorje in podeste (prvi je bil v virih omenjen v Kopru, leta 1186). Tudi nekaterim ve\xc4\x8djim krajem, ki sicer niso imeli statusa mesta, je uspelo vzpostaviti avtonomijo po mestnih zgledih. Status mesta = civitas, so v Istri namre\xc4\x8d imeli le tisti kraji, ki so si ga pridobili v antiki ali bizantinski dobi, obenem pa so bili sede\xc5\xbe \xc5\xa1kofije, to so: Trst, Koper, Novigrad, Pore\xc4\x8d, Pulj in Pi\xc4\x8den. Oblast se je na ta na\xc4\x8din prenesla od \xc5\xa1kofov na izvoljene mestne svetne na\xc4\x8delnike, ki so sprva \xc5\xa1e morali poslu\xc5\xa1ati voljo vrhovne oblasti, to je arenga (skup\xc5\xa1\xc4\x8dine vseh me\xc5\xa1\xc4\x8danov), vendar so se kmalu uglednej\xc5\xa1i in premo\xc5\xbenej\xc5\xa1i dvignili nad ostale me\xc5\xa1\xc4\x8dane in oblikovali mestne svete. Ti so po koncu 13.stoletja po zgledu Bene\xc4\x8danov izvedli t.i. zaprtje (serrata), kar pomeni, da v svoje vrste niso ve\xc4\x8d sprejemali predstavnikov novih mestnih dru\xc5\xbein, kar pa ni veljalo v \xc4\x8dasih splo\xc5\xa1ne depopulacije, npr. zaradi epidemij, ki so prizadele tudi plemi\xc5\xa1ke rodbine. _NEWLINE_Po podreditvi istrskih mest Serenissimi: (Pore\xc4\x8d 1267, Umag 1269, Novigrad 1270, Motovun 1275, Koper 1279 in Piran 1283) - samostojni so ostali le \xc5\xa1e Trst, Pulj in Milje, ter prisegi zvestobe bene\xc5\xa1kemu do\xc5\xbeu (facere fidelitatem) so Bene\xc4\x8dani posameznim osvojenim mestom pustili nespremenjeno notranjo avtonomijo z mestnim svetom, le podeste na \xc4\x8delu so dolo\xc4\x8dali izmed svojih plemi\xc4\x8dev ter za voja\xc5\xa1ke namene ustanavljali obmo\xc4\x8dne de\xc5\xbeelne kapetanate._NEWLINE_Bene\xc5\xa1ki podesti so v mestih in na ozemljih ni\xc5\xbejih upravnih enot (terre) ki niso bili sede\xc5\xbe \xc5\xa1kofije, vendar so imele pravico do avtonomne ureditve in do podestata,  vladali s pomo\xc4\x8djo povelij (commissioni) bene\xc5\xa1kega senata in posameznega mestnega statuta, ki pa so ga Benetke po podreditvi mesta praviloma prilagodile svojim normam. Po doslej znanih podatkih se v Istri omenja koprski statut iz leta 1239, najstarej\xc5\xa1i ohranjeni pa je piranski iz leta 1247, ki ga hrani Pokrajinski arhiv v Kopru. Vsekakor je najstarej\xc5\xa1i v Sloveniji, za dubrovni\xc5\xa1kim pa tudi drugi najstarej\xc5\xa1i ohranjeni na vzhodni jadranski obali.\n_START_SECTION_\nUprava Kraljevine Italije\n_START_PARAGRAPH_\nNaslov Podesta se je  uporabljal za nosilca najvi\xc5\xa1je funkcije na ob\xc4\x8dini, zlasti na obmo\xc4\x8djih z italijansko govore\xc4\x8dim prebivalstvom, ki so bila neko\xc4\x8d del Avstro-Ogrske monarhije. Kasneje je izraz uporabljal fa\xc5\xa1isti\xc4\x8dni re\xc5\xbeim za predstojnika ob\xc4\x8dinske uprave, ki ga je imenovala vlada._NEWLINE_Pogoj za imenovanje po zakonu iz leta 1926 je bil, da je kandidat polnoleten italijanski dr\xc5\xbeavljan, ki ni bil kaznovan (zaradi dolo\xc4\x8denih dejanj, povezanih predvsem z dr\xc5\xbeavno varnostjo) in ima vsaj srednje\xc5\xa1olsko izobrazbo (izjema so bili tisti, ki so \xc5\xbee predhodno opravljali \xc5\xbeupansko ali tajni\xc5\xa1ko funkcijo v ob\xc4\x8dinah ali so bili (pod)\xc4\x8dastniki v italijanski vojski med 1. svetovno vojno).'